PATVIRTINTA

Vilniaus universiteto Gyvybės mokslų centro tarybos

2017 m. birželio 30 d. nutarimu Nr. 600000-TP-10-1

(Vilniaus universiteto Gyvybės mokslų centro tarybos

2019 m. lapkričio 5 d. nutarimo Nr. 600000-TP-12

redakcija)

PATVIRTINTA

Vilniaus universiteto Gyvybės

mokslų centro tarybos 2017 m. gegužės 25 d. nutarimu

Nr. 600000-TP-8-1.2

**VILNIAUS UNIVERSITETO GYVYBĖS MOKSLŲ CENTRO BIOMOKSLŲ INSTITUTO NUOSTATAI**

**I SKYRIUS**

**BENDROSIOS NUOSTATOS**

1. Vilniaus universiteto (toliau – Universitetas) Gyvybės mokslų centro (toliau – GMC) Biomokslų institutas (toliau – BMI) yra šakinio akademinio padalinio statusą turintis GMC struktūrinis padalinys, kuriame vykdoma mokslinė ir studijų veikla. BMI turi vidinę autonomiją, kurios ribas ir apimtį nustato GMC nuostatai ir šie BMI nuostatai.

2. BMI steigiamas ir likviduojamas GMC nuostatuose numatyta tvarka. BMI steigia ir likviduoja bei jo nuostatus GMC direktoriaus teikimu tvirtina GMC taryba (toliau – Taryba).

3. BMI savo veikloje vadovaujasi Lietuvos Respublikos įstatymais ir juos įgyvendinančiais teisės aktais, Vilniaus universiteto statutu (toliau – Statutas), Mokslo, meno veiklos ir studijų reguliaminu, GMC nuostatais, BMI nuostatais, kitais Senato, Universiteto tarybos, Rektoriaus bei GMC valdymo organų pagal kompetenciją priimamais teisės aktais.

4. BMI vadovauja ir už jo veiklą atsako BMI direktorius, kuris renkamas šių nuostatų nustatyta tvarka ir kurį GMC direktoriaus teikimu tvirtina Taryba.

5. BMI struktūrą sudaro BMI direktorius ir vidiniai administracinio padalinio teisių neturintys akademiniai dariniai (toliau – Akademiniai dariniai).

**II SKYRIUS**

**BMI VEIKLOS TIKSLAI IR UŽDAVINIAI**

6. BMI – GMC struktūrinis padalinys, kurio pagrindinė veikla yra moksliniai tyrimai ir studijų vykdymo užtikrinimas.

7. BMI veikla yra grindžiama Statute įtvirtinta Universiteto misija, tikslais ir veiklos principais bei GMC veiklos plane numatytais prioritetais.

8. BMI veiklos tikslai – rengti aukštos kvalifikacijos specialistus ir mokslininkus; plėtoti aukšto tarptautinio lygio mokslinius tyrimus; užtikrinti mokslo ir studijų vienovę, užtikrinti mokslinių tyrimų kokybę; dalyvauti inovacinėje veikloje ir aukštųjų technologijų verslo plėtroje; ugdyti aktyvius ir atsakingus piliečius ir visuomenės lyderius.

9. BMI uždaviniai:

9.1. organizuoti ir vykdyti biomedicines mokslų srities biologijos, biofizikos, botanikos, ekologijos ir zoologijos krypčių, fizinių mokslų srities biochemijos krypties ir technologinių mokslų srities biotechnologijos krypties bei tarpdalykinius tarptautinio lygio mokslinius tyrimus, vykdyti mokslo pasiekimų sklaidą nacionalinėje ir tarptautinėje erdvėje;

9.2. dalyvauti vykdant mokslinių tyrimų kryptis atitinkančias studijas ir užtikrinti studijose dalyvaujančių dėstytojų mokslinę ir kvalifikaciją;

9.3. jungtis į tarptautinius mokslinių tyrimų tinklus ir institucijas, diegti pažangią veiklos praktiką mokslinių tyrimų organizavimo srityje;

9.4. dalyvauti nacionalinėse ir tarptautinėse mokslo programose ir projektuose, atsižvelgiant į jų aktualumą BMI vystomoms veiklos kryptims;

9.5. kurti modernią mokslinių tyrimų, eksperimentinės ir technologinės plėtros bei inovacinės veiklos infrastruktūrą, paremtą atviros prieigos principais;

9.6. skatinti ir plėtoti mokslo, verslo ir viešojo sektorių bendradarbiavimą, bendradarbiauti su Lietuvos ir užsienio studijų, mokslo ir verslo institucijomis, socialiniais partneriais bei alumnais, atstovauti Universitetui šalyje ir pasaulyje;

9.7. vykdyti ir plėtoti paslaugų teikimo, konsultavimo ir ekspertinę veiklą;

9.8. puoselėti Universiteto vertybes ir ilgametes tradicijas, skatinti BMI bendruomenės narių dalyvavimą bendrauniversitetinėje veikloje, jų socialiai atsakingą elgesį ir savanorystę.

10. BMI tikslus ir uždavinius įgyvendina BMI bendruomenė.

11. BMI rengia ir įgyvendina veiklos planą, kuriame numatyti prioritetai, jų įgyvendinimo priemonės, terminai, rodikliai, ištekliai ir už priemonių vykdymą atsakingi asmenys. BMI veiklos planas sudaromas trejų metų laikotarpiui, vadovaujantis Universiteto strateginiu veiklos planu, GMC veiklos planu bei GMC tikslais ir uždaviniais. BMI veiklos plano įgyvendinimo kontrolę atlieka GMC direktorius.

**III SKYRIUS**

**MOKSLAS IR STUDIJOS**

12. BMI vykdomi aukšto tarptautinio lygio gamtos ir technologijos mokslų bei tarpdalykiniai moksliniai tyrimai ir eksperimentinės plėtros darbai pagal patvirtintas mokslinių tyrimų kryptis, vykdoma mokslo ir technologijų darbų pasiekimų sklaida nacionaliniu ir tarptautiniu mastu.

13. BMI dalyvauja vykdant Universiteto organizuojamas trijų pakopų – pirmosios (bakalauro, papildomosios), antrosios (magistrantūra) ir trečiosios (doktorantūra) – studijas.

14. Visų pakopų studijų studentams yra sudaroma galimybė susipažinti su BMI vykdomų mokslinių tiriamųjų darbų tematika ir turima moksline įranga.

**IV SKYRIUS**

**BMI STRUKTŪRA IR VEIKLOS ORGANIZAVIMAS**

15. BMI veiklai vadovauja BMI direktorius. BMI direktoriumi gali būti asmuo, turintis mokslo laipsnį ir vadybinės patirties bei direktoriaus pareigų pirmą kadencijos dieną nepasiekęs įstatymų nustatytos pensinio amžiaus ribos. BMI direktorius Tarybos sprendimu gali turėti ne daugiau dviejų pavaduotojų, bendram suminiam direktoriaus ir pavaduotojų etatų skaičiui neviršijant vieno etato. Pavaduotojai vykdo jiems BMI direktoriaus deleguotas funkcijas, numatytas BMI direktoriaus teikimu GMC direktoriaus tvirtinamuose pareigybių aprašymuose.

16. BMI direktorius atsakingas ir atskaitingas Tarybai ir GMC direktoriui.

17. BMI direktorių GMC direktoriaus teikimu tvirtina Taryba paprastąja balsų dauguma. Jei Taryba kandidatūros nepatvirtina, su teikiamu BMI direktoriumi darbo sutartis nesudaroma.

18. BMI direktoriaus kadencija – 5 metai. Tas pats asmuo BMI direktoriumi gali būti ne daugiau kaip dvi kadencijas iš eilės. Ši nuostata taikoma ir tais atvejais, kai asmuo BMI direktoriumi buvo ne visą kadenciją (kurią nors iš dviejų).

19. BMI direktoriaus atostogų, komandiruotės ar ligos atveju jo funkcijas vykdo direktoriaus pavaduotojas arba BMI direktoriaus teikimu ir Universiteto teisės aktų nustatyta tvarka įgaliotas vienas iš BMI darbuotojų.

20. BMI direktoriaus rinkimų tvarka:

20.1. BMI direktoriaus rinkimai organizuojami ne vėliau kaip 3 mėnesiai iki kadencijos pabaigos. Šio punkto nuostatos netaikomos, jei dėl kitų priežasčių BMI direktoriaus įgaliojimai nutrūksta anksčiau.

20.2. BMI direktoriaus rinkimus skelbia Taryba, juos organizuoja GMC rinkimų komisija. Rinkimų komisijos nariai negali kandidatuoti į BMI direktoriaus pareigas.

20.3. BMI direktorių iš savo kandidatūrą išsikėlusių kandidatų slaptu balsavimu renka Statuto 12 straipsnio 4 dalyje nustatytus reikalavimus atitinkantys BMI mokslo darbuotojai ir dėstytojai (toliau – rinkėjai). BMI direktorius laikomas išrinktu, jei už jį balsavo daugiau nei pusė BMI rinkėjų.

20.4. Jei nė vienas kandidatas nesurenka daugiau nei pusės visų BMI rinkėjų balsų, rengiami pakartotiniai slapti balsavimai, kuriuose dalyvauja pirmajame balsavimo ture daugiausia balsų gavęs kandidatas ir antrą pagal dydį balsų skaičių gavęs vienas ar keli vienodai balsų gavę kandidatai arba du ar daugiau daugiausia ir vienodai balsų gavę kandidatai. Pakartotiniuose balsavimuose direktorius renkamas paprastąja pakartotiniame balsavime dalyvavusių balsų dauguma. Jei po pakartotinių balsavimų BMI direktorius neišrenkamas, Taryba skelbia pakartotinius BMI direktoriaus rinkimus. Jie turi būti surengti ne vėliau kaip per 3 mėnesius..

20.5. BMI direktoriaus rinkimų rezultatus ne vėliau kaip kitą darbo dieną po rinkimų GMC rinkimų komisija paskelbia GMC interneto svetainėje. BMI direktoriaus rinkimų rezultatai ne vėliau kaip per 2 darbo dienas nuo jų paskelbimo gali būti skundžiami Universiteto Centrinei rinkimų komisijai, kuri ne vėliau kaip per 5 darbo dienas išnagrinėjusi skundą gali rinkimų rezultatus palikti nepakeistus arba pripažinti rinkimus negaliojančiais. Pripažinus rinkimus negaliojančiais, skelbiami nauji rinkimai.

20.6. Įvykusių BMI direktoriaus rinkimų rezultatus GMC rinkimų komisija ne vėliau kaip kitą darbo dieną raštu praneša GMC direktoriui. Jei motyvuotu sprendimu GMC direktorius neteikia išrinkto BMI direktoriaus kandidatūros Tarybai tvirtinti arba Taryba kandidatūros paprastąja balsų dauguma nepatvirtina, su išrinktu BMI direktoriumi darbo sutartis nesudaroma ir Taryba skelbia pakartotinius rinkimus. Kol bus išrinktas BMI direktorius, GMC direktorius vadovauti BMI teikia Rektoriui skirti laikiną vadovą iš BMI darbuotojų.

21. BMI direktorius:

21.1. teikia siūlymus GMC direktoriui teikti Tarybai BMI nuostatų pakeitimus;

21.2. teikia GMC direktoriui tvirtinti BMI direktoriaus pavaduotojų kandidatūras;

21.3. teikia GMC direktoriui siūlymus dėl mokslinį darbą ir doktorantūros studijas BMI ar GMC reglamentuojančių taisyklių;

21.4. teikia GMC direktoriui siūlymus teikti Tarybai svarstyti klausimus dėl BMI Akademinių darinių steigimo ir (arba) likvidavimo;

21.5. teikia GMC direktoriui siūlymus dėl konkursų į mokslines pareigas ir, kartu su GMC direktoriaus pavaduotoju studijoms, į pedagogines pareigas bei siūlymus priimti į darbą ir (arba) atleisti iš darbo BMI darbuotojus;

21.6. teikia siūlymus GMC direktoriui dėl BMI darbuotojų skatinimo ir (arba) nuobaudų už darbo pareigų pažeidimus;

21.7. inicijuoja sutarčių, reikalingų BMI vykdomai mokslo veiklai, sudarymą ir užtikrina BMI iniciatyva sudarytų sutarčių vykdymą;

21.8. atsako už vadovavimą BMI ir už BMI veiklos plano parengimą ir įgyvendinimą vadovaujantis GMC veiklos planu;

21.9. atsako, kad BMI veikla atitiktų Statuto, GMC ir BMI nuostatų, kitų teisės aktų reikalavimus;

21.10. atsako už BMI vykdomos mokslo veiklos kokybę ir rezultatus bei sąsajas su atitinkamų krypčių studijomis;

21.11. atsako už efektyvų BMI lėšų, skirtų moksliniams tyrimams, panaudojimą;

21.12. atsako už BMI akademinių darbuotojų kompetencijas (įskaitant bendrąsias akademines) bei naujų akademinių darbuotojų pritraukimą;

21.13. bendradarbiaudamas su doktorantūros studijų komitetais ir GMC doktorantūros mokykla atsako už sąlygų BMI vykdomoms doktorantūros studijoms užtikrinimą;

21.14. bendradarbiaudamas su GMC Studijų skyriumi ir studijų programų komitetais atsako už sąlygų vykdyti GMC studijų programas sudarymą;

21.15. atsako už informacijos apie mokslinių tyrimų programas sklaidą, dalyvavimą konkursinėse mokslo programose (įskaitant paraiškų rengimą) ir sąlygas konkursiniams projektams įgyvendinti;

21.16. atsako už BMI vykdomos mokslinės veiklos tarptautiškumą;

21.17. atsako už akademinės etikos laikymosi mokslinėje veikloje kontrolę;

21.18.atsako už intelektinės nuosavybės komercializavimą, mokslo ir verslo bendradarbiavimą;

21.19. atsako už mokslo pasiekimų apskaitos organizavimą, skatinimo už mokslo pasiekimus sistemos įgyvendinimą;

21.20. atsako už BMI priskirtos mokslinės ir studijų įrangos ir infrastruktūros efektyvų panaudojimą, atviros prieigos užtikrinimą;

21.21. atsako už studentų mokslinio darbo organizavimą ir įtraukimą į BMI vykdomus mokslinius tyrimus;

21.22. atsako už BMI mokslinių seminarų organizavimą;

21.23. atsako už mokslo rezultatų sklaidą, įskaitant mokslo krypties konferencijų organizavimą ir mokslo populiarinimą;

21.24. atsako už BMI veikiančių Akademinių darinių vadovų veiklos kokybės vertinimą, įskaitant veiklos valdymo pokalbių organizavimą;

21.25. atsako už BMI komunikaciją su GMC ir jame veikiančiais Akademiniais dariniais;

22.26. atsako už paramos BMI veikloms pritraukimą;

21.27. įgyvendindamas BMI veiklos planą, jam priskirtas funkcijas ir pavestas užduotis, BMI direktorius duoda privalomus nurodymus BMI darbuotojams;

21.28. svarbiais BMI veiklos plano įgyvendinimo klausimais pasitarti kviečia BMI Akademinių darinių vadovų, profesorių ir vyriausiųjų mokslo darbuotojų pasitarimus arba visuotinius BMI darbuotojų susirinkimus;

21.29. vykdo kitas Universiteto teisės aktuose šakinio akademinio padalinio vadovui priskirtas funkcijas bei atlieka kitas pavestas pareigas.

22. BMI direktoriaus įgaliojimai nutrūksta pasibaigus kadencijai arba atsistatydinus. BMI direktorius turi nedelsdamas atsistatydinti, jei Taryba dviejų trečdalių balsų dauguma pritaria GMC direktoriaus pareikštam nepasitikėjimui. Jei nepasitikėjimą BMI direktoriumi pareiškia daugiau nei du trečdaliai visų rinkimų teisę turinčių BMI darbuotojų, GMC direktorius siūlo Taryboje svarstyti nepasitikėjimo BMI direktoriumi klausimą. Jei BMI direktorius, kai nepasitikėjimą juo pareiškė BMI darbuotojai arba GMC direktorius, Tarybai priėmus atitinkamą sprendimą nedelsdamas neatsistatydina, darbo sutartis su juo nutraukiama dėl šio punkto ir Statuto 28 straipsnio 4 dalies pažeidimo, kuris prilyginamas šiurkščiam darbo pareigų pažeidimui.

23. Nutrūkus BMI direktoriaus įgaliojimams, pasibaigia ir jo pavaduotojų įgaliojimai. Naujai išrinktas ar paskirtas BMI direktorius gali GMC direktoriui teikti siūlymą laikinai pratęsti kadenciją baigusio BMI direktoriaus pavaduotojų įgaliojimus, kol šių Nuostatų nustatyta tvarka bus paskirti nauji BMI direktoriaus pavaduotojai.

24. BMI struktūriniai padaliniai yra Akademiniai administracinio padalinio teisių neturintys vidiniai organizaciniai dariniai (katedros, skyriai, centrai, mokslinės teminės grupės). Sprendimus dėl Akademinių darinių steigimo ir likvidavimo BMI direktoriaus siūlymu ir GMC direktoriaus teikimu priima Taryba.

25. Akademinių darinių pagrindinė veikla – moksliniai tyrimai ir doktorantūros studijų įgyvendinimas. Akademinių darinių darbuotojai taip pat gali dalyvauti vykdant pirmosios ir antrosios pakopos studijas. Akademinio darinio įkūrimui reikalinga ne mažiau, kaip 10 mokslininkų ir doktorantų, vykdančių vieną ar kelias Tarybos patvirtintas mokslinių tyrimų temas ir įgyvendinančių doktorantūros studijas.

26. Akademiniam dariniui vadovauja darbuotojas, kurį BMI direktoriaus teikimu tvirtina ir atšaukia GMC direktorius. Akademinio darinio vadovas skiriamas 5 metams. Vadovo kadencijų skaičius neribojamas. Vadovo pareigos nėra laikomos pareigybe. Už šių pareigų vykdymą gali būti mokama priemoka Universiteto teisės aktų nustatyta tvarka.

27. Akademinio darinio vadovu gali būti turintis pedagoginės patirties mokslininkas, kurio kvalifikacija leidžia vadovauti doktorantams.

28. Akademinio darinio vadovas:

28.1. siūlo BMI direktoriui mokslinių tyrimų kryptis ir temas;

28.2. teikia siūlymus BMI direktoriui dėl Tarybos tvirtinamų mokslinį darbą ir doktorantūros studijas GMC reglamentuojančių taisyklių priėmimo ar tobulinimo;

28.3. teikia BMI direktoriui informaciją apie mokslinių tyrimų rezultatus;

28.4. atsako už mokslinio darbo planavimą ir įgyvendinimą, padalinio mokslo tematikos vystymą; jei Akademinis darinys vykdo keletą Tarybos patvirtintų mokslinių temų, už šių mokslinių temų vystymą atsako Tarybos patvirtinti temų vadovai, kurie yra tiesiogiai atskaitingi Akademinio darinio vadovui;

28.5. atsako už komunikaciją su Akademinio darinio darbuotojais ir BMI vadovu;

28.6. atsako už Akademinio darinio darbuotojų akademinės veiklos kokybės vertinimą, įskaitant dalyvavimą veiklos valdymo pokalbiuose;

28.7. atsako už Akademinio darinio darbuotojų sąlygų dalyvauti studijose užtikrinimą;

28.8. atsako už Akademinio darinio mokslinių seminarų organizavimą;

28.9. kartu su BMI direktoriumi atsako už Akademiniam dariniui priskirtos mokslinės ir studijų įrangos efektyvų naudojimą, jos tinkamą apskaitą ir apsaugą bei darbuotojų darbo saugą.

**V SKYRIUS**

**BMI LĖŠOS IR TURTAS**

29. BMI savarankiškai valdomas ir naudojamas lėšas sudaro:

29.1. lėšos mokslui: valstybės biudžeto asignavimai mokslui, doktorantūrai skirtos lėšos ir nuosavos bei pavedimų lėšos, gautos už vykdomą mokslinę, inovacinę veiklą ir technologinę plėtrą;

29.2. lėšos, gautos kaip parama BMI, ir kitos teisėtai BMI įgytos lėšos;

29.3. Tarybos paskirtos lėšos studijoms ir kitoms reikmėms.

30. BMI Universiteto teisės aktų nustatyta tvarka savarankiškai naudoja šių nuostatų 29 punkto papunkčiuose išvardytas lėšas.

31. BMI naudojamą turtą sudaro Universiteto turto dalis, Universiteto teisės aktų nustatyta tvarka priskirta šiuose nuostatuose nustatytai veiklai užtikrinti. BMI naudojamas turtas registruojamas ir jo lėšos apskaitomos Universitete nustatyta tvarka.

**VI SKYRIUS**

**BAIGIAMOSIOS NUOSTATOS**

32. BMI nuostatai keičiami Tarybos nutarimu išdėstant juos nauja redakcija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_